*MOJ SAN*

Te sam subotnje večeri otišla kasnije spavati. U noći me probudilo svjetlo koje je dopiralo s mog balkona. Ta je svjetlost bila jaka kao da tisuće zlatnih vojnika napada zlog vladara tame. Bila sam se prestrašila pa sam se okrenula na drugu stranu, ali je svjetlost bila sve jača i jača, kao da me doziva. Morala sam pogledati što se događa. Tamo je stajao jednorog. Bijaše on bijel kao okrutna snježna mećava, a njegove su plave oči izgledale kao plavi potok koji žubori i ide sve dalje, dalje i dalje. Njegovu ljepotu naglasio je rep duginih boja i rog na glavi. Kad sam ga vidjela, oči su mi se pretvorile u dva velika smeđa kruga, a usta su mi dosegla pod kao u crtiću. U jednom trenutku stao je na dvije noge i iz njegovih se ustiju čulo: Njiiiihhhu! Na meni se stvorila haljina puna tratinčica i ružinih latica. Imala sam osjećaj kao da jednorog tihim glasom govori: „Dođi! Sjedni na moja leđa. Otići ćemo u daleki svijet vila čarobnica i magije!'' Bila sam zbunjena, ali sam ipak otišla s njim. Krenuli smo... Hodali smo i skakutali od oblaka do oblaka. Zaspala sam. Probudila sam se u svijetu vila na nekom listu. Tamo je bilo nekoliko vila koje su letjele. Jedna se od njih zvala Zlatica. Ona je bila vila zlatnoga Sunca, ali nije imala nikakve moći. Njezina su krila bila malena, isto kao i krila ostalih vila. Iako sam i ja bila vila, nisam imala krila. U tom je kraju živjela i zla čarobnica. Ona je napravila napitak kojim je onesposobila i oslabljivala druge vile tako da nisu mogle letjeti. S namjerom da nešto napravim odlučila sam otići do vile koja je mogla zaštititi ostale. Morala sam proći Šumu smrti, Zemlju latica i Svijet letećeg cvijeća. Kada sam stigla do nje, zatekla sam dva zaštitara koja su s neba čuvala njenu kuću. Vila je imala predivnu plavu haljinu i ogrlicu u obliku leptira. Bila je posebna. Da se čarobnica dočepala ogrlice sve bi vile postale njene sluge. Dala mi je ogrlicu s povjerenjem i znala je da ću je čuvati, no kad sam se sljedeći dan probudila u njenom toplom i mekom krevetiću, vile više nije bilo. Tada je zazvonila moja budilica i ja sam shvatila da je to bio još jedan san koji nije stigao završiti zbog zle i okrutne budilice. Iako sam taj san sanjala prije dvije, tri godine, zauvijek će ostati u mojim mislima i dobio je nagradu za najljepši san, koju sam mu ja privatno dodijelila. Još uvijek se nadam da ću sanjati drugu epizodu tog sna.

 *Nela Balent , 5.a*